ai4bharat/Pralekha huggingface dataset:
आदिवासी विकास मंत्रालय
ओदिशामधील राऊरकेला इथल्या स्थानिक आदि महोत्सवाची आज झाली सांगता
कार्यक्रमात देशातील विविध भागातल्या 275 कारागिरांचा सहभाग
ओदिशा मधल्या राऊरकेला इथं एक्झिबिशन मैदानावर स्टील अथॉरिटी ऑफ इंडिया लिमिटेडच्या राऊरकेला पोलाद प्रकल्पाच्या सहयोगाने आयोजित स्थानिक आदी महोत्सवाची आज सांगता झाली. 7 एप्रिलला सुंदरगढचे खासदार जुवाल ओराम यांनी या कार्यक्रमाचे उद्घाटन केले होते. NCSTचे सदस्य आनंद नायक हे त्यावेळी उपस्थित होते. या कार्यक्रमात देशातील विविध भागातून 275 कारागिरांनी भाग घेतला आणि वनधन विकास केंद्रे,पीव्हीटीजी, शेतकरी उत्पादक संघटना, जीआय टॅग यांच्या स्टॉलसह , श्री अन्न स्टॉल सारख्या माध्यमातून त्यांनी आपल्या कलाकुसर, संस्कृती आणि खाद्य संस्कृती यांचे दर्शन घडवले.
याशिवाय या कार्यक्रमात नऊ दिवसात दररोज अशा प्रकारे एकूण 140 आदिवासी कलाकारांनी सांस्कृतिक कला सादर केल्या. संथाळ , धारवा, परोजा ,ओराम , किसान , पौंडी भुयान  डोंगरिया कंध आणि कुटिया कंध या जमातीतील कलाकारांनी आपल्या पारंपारिक कला सादर केल्या.
समारोपाच्या सोहळ्यात निवडक  उत्पादनांसाठी एक जिल्हा एक उत्पादन चा आरंभ करण्यात आला.यामध्ये पुरी जिल्ह्यातील पट्टचित्र कला, सोनेपूर जिल्ह्यातील बोमकई साडी यांचे प्रदर्शन त्या त्या कारागिरांनी केले. मान्यवरांच्या उपस्थितीत या एक जिल्हा एक उत्पादन या उपक्रमाचा आरंभ करण्यात आला.
अशा प्रकारचे उपक्रम, छोट्या कारागिरांना, ज्यांना बाजारपेठे अभावी आपली उत्पादने विकणे कठीण होते अशा कारागिरांना थेट बाजारपेठ आणि ग्राहक यांच्यापर्यंत पोहोचवण्याचे काम करतात. या पहिल्याच वेळी साठजण सहभागी झाले होते. अशा पहिल्यांदा सहभागी झालेल्या कारागीरांकडून अशा प्रकारच्या उपक्रमातील सहभागासाठी प्रोत्साहन मिळते आणि ते आपले उत्पादन वाढवून अधिकाधिक उत्पन्न मिळवण्याचा प्रयत्न करतात. त्यामुळे कार्यक्रमाचा उद्देश सफल होतो.
मंत्रिमंडळ
भारत आणि फ्रान्स यांच्यातील रेल्वे क्षेत्रातील तांत्रिक सहकार्याबाबतच्या सामंजस्य कराराबाबत केंद्रीय मंत्रिमंडळाला अवगत करण्यात आले
नवी दिल्ली, 16 मे 2018
पंतप्रधान नरेंद्र मोदी यांच्या अध्यक्षतेखाली मंत्रिमंडळाला भारतीय रेल्वे आणि फ्रान्सची एसएनसीएफ मोबिलिटीज कंपनी यांच्यातील रेल्वे क्षेत्रातील तांत्रिक सहकार्याबाबतच्या सामंजस्य कराराबाबत अवगत करण्यात आले. या करारावर 10 मार्च 2018 रोजी स्वाक्षऱ्या करण्यात आल्या होत्या.
या करारामुळे भारतीय रेल्वेला रेल्वे क्षेत्रातील नवीन घडामोडी आणि ज्ञान याबाबत माहितीचे आदान -प्रदान करण्यासाठी एक व्यासपीठ उपलब्ध झाले आहे. या माध्यमातून तांत्रिक ज्ञान, अहवाल आणि तांत्रिक कागदपत्रांचे आदान-प्रदान तसेच विशिष्ट तंत्रज्ञानावर केंद्रित प्रशिक्षण आणि चर्चासत्र/कार्यशाळा आयोजित करण्यास मदत मिळेल.
या करारांतर्गत पुढील प्रमुख क्षेत्रात सहकार्याची रूपरेखा ठरवण्यात आली आहे-
1. अति जलद आणि मध्यम अति-जलद रेल्वेसेवा
2. स्थानकाचे आधुनिकीकरण आणि परिचालन
3. विद्यमान परिचालन आणि पायाभूत सुविधांचे आधुनिकीकरण
4. उपनगरी गाड्या
पार्श्वभूमी:
रेल्वे मंत्रालयाने रेल्वे क्षेत्रात तांत्रिक सहकार्यासाठी विविध देशांचे सरकार आणि राष्ट्रीय रेल्वे बरोबर सामंजस्य करार केले आहेत. या अंतर्गत अतिजलद कॉरिडॉर, सध्याच्या मार्गांचा वेग वाढवणे, स्थानके जागतिक दर्जाची बनवणे, रेल्वे सुविधांचे आधुनिकीकरण यांचा समावेश आहे.
N.Sapre/S.Kane/D.Rane
(Visitor Counter : 79
पंतप्रधान कार्यालय
ओदिशामधल्या बारीपाडा येथे पंतप्रधानांच्या हस्ते विकासकामांना प्रारंभ
नवी दिल्ली, 5 जानेवारी 2019
पंतप्रधान नरेंद्र मोदी यांनी आज ओदिशातल्या बारीपाडाला भेट दिली.
प्राचीन हरीपूरगड किल्यातल्या रसिका रे मंदिराचे जतन आणि विकासकामांची सुरुवात दर्शवणाऱ्या डिजिटल पट्टिकेचे पंतप्रधानांनी अनावरण केले.
तीन राष्ट्रीय महामार्ग प्रकल्पांचे भूमीपूजनही पंतप्रधानांनी केले.
आयओसीएलच्या पारादीप-हल्दीया-दुर्गापूर एलपीजी गॅस वाहिनीच्या बालासोर-हल्दीया-दुर्गापूर विभागाचे लोकार्पण पंतप्रधानांनी केले. बालासोर येथे मल्टिमोडल लॉजिस्टीक पार्कचे आणि सहा पारपत्र सेवा केंद्रांचे उद्घाटनही त्यांनी केले.
टाटा नगर ते बदाम पहाड दरम्यानच्या दुसऱ्या प्रवासी रेल्वेगाडीलाही पंतप्रधानांनी हिरवा झेंडा दाखवला.
सुमारे 4,000 कोटी रुपयांच्या प्रकल्पांचे उद्घाटन आणि भूमीपूजन आज करण्यात आल्याची माहिती पंतप्रधानांनी जनसभेत बोलताना दिली.
केंद्र सरकार पायाभूत विकासांवर लक्ष केंद्रीत करत असून यामुळे जनतेच्या जीवनात मूलभूत परिवर्तन घडेल असा विश्वास त्यांनी व्यक्त केला.
बालासोर-हल्दीया-दुर्गापूर गॅस वाहिनीमुळे ओदिशा आणि पश्चिम बंगालमधल्या भागात एलपीजीचा सुरळीत पुरवठा होईल. यामुळे वाहतुकीचा खर्च आणि वेळही वाचेल.
21 व्या शतकात संपर्काच्या महत्वावर त्यांनी भर दिला. भारतात आधुनिक पायाभूत सुविधा आणि संपर्क क्षेत्रात अभूतपूर्व गुंतवणूक करण्यात येत आहे. ओदिशातही रस्ते, रेल्वे आणि हवाई संपर्कावर भर ध्देण्यात येत आहे. रेल्वे संपर्क वाढवल्यामुळे खनिज संसाधनांचा उद्योगांना सुलभ पुरवठा होईल आणि जनतेलाही एका ठिकाणाहून दुसऱ्या ठिकाणी जाणे सोपे होईल असे पंतप्रधान म्हणाले.
पायाभूत सुविधांच्या विस्ताराचा जास्तीत जास्त फायदा मध्यमवर्ग आणि मध्यम उद्योग क्षेत्राला होईल. आधुनिक रस्ते, स्वच्छ रेल्वेगाड्या आणि किफायतशीर हवाई प्रवास यामुळे मध्यमवर्गाचे जीवनमान अधिक सुलभ होईल असे पंतप्रधान म्हणाले.
गेल्या साडे चार वर्षात केंद्र सरकारने जनतेला पारपत्र मिळवण्यात येत असलेल्या समस्या कमी करण्यासाठी प्रयत्न केले आहेत. आज उद्घाटन करण्यात आलेली सहा पारपत्र सेवा केंद्र हे या दिशेने टाकलेले एक पाऊल आहे तसेच ही केंद्र म्हणजे जीवनमान अधिक सुलभ करण्यासाठीचा आणखी एक प्रयत्न असल्याचे पंतप्रधानांनी सांगितले. देशाचा वैभवशाली सांस्कृतिक वारसा जतन करण्यासाठीही केंद्र सरकार प्रयत्न करत आहे. श्रद्धेच्या धार्मिक आणि ऐतिहासिक महत्व असलेल्या स्थळांचा तसेच योग आणि आयुर्वेदाच्या ज्ञानाचा प्रसार करण्यात येत असून प्रोत्साहनही देण्यात येत आहे. या संदर्भात रसिका रे मंदीर कामाचा आणि हरीपूरगड इथल्या प्राचीन किल्ल्याच्या उत्खननकार्याचा त्यांनी उल्लेख केला. सरकारच्या अशा प्रयत्नामुळे पर्यटनाला चालना मिळण्यासाठी मदत होत असल्याचे पंतप्रधान म्हणाले.
B.Gokhale/N.Chitale/P.Malandkar
(Visitor Counter : 93
पंतप्रधान कार्यालय
पंतप्रधानांनी ग्यानी जोगिंदरसिंग वेदांती यांच्या निधनाबद्दल शोक व्यक्त केला आहे
पंतप्रधान नरेंद्र मोदी यांनी ग्यानी जोगिंदरसिंग वेदांती जी यांच्या निधनाबद्दल शोक व्यक्त केला आहे.
आपल्या ट्विटर संदेशात पंतप्रधान म्हणाले," ग्यानी जोगिंदरसिंग वेदांती विद्वान आणि विनम्र होते. त्यांचे जीवन हे निस्वार्थी मानवी सेवेचे प्रत्यक्ष रुप होते.त्यांनी क्षमाशील आणि मैत्रिपूर्ण समाज निर्माण करण्यासाठी कार्य केले. त्यांच्या निधनाने मला दु:ख झाले आहे. त्यांचे कुटुंबीय आणि प्रशंसंकांप्रती मी सहवेदना व्यक्त करत आहे.
रस्ते वाहतूक आणि महामार्ग मंत्रालय
रेडिओ फ्रिक्वेन्सी आयडेंटिफिकेशन  तंत्रज्ञानाचा वापर करून इलेक्ट्रॉनिक टोल कलेक्शन  प्रणालीची देशभरात अंमलबजावणी
नवी दिल्ली, 9 ऑगस्ट 2021
पथकर संकलन कार्यक्षम करण्यासाठी आणि वेगवान वाहतूक सुनिश्चित करण्यासाठी रेडिओ फ्रिक्वेन्सी आयडेंटिफिकेशन  तंत्रज्ञानाचा वापर करून इलेक्ट्रॉनिक पथकर संकलन प्रणालीची देशभरात अंमलबजावणी करण्यात येत आहे. डिजिटल मोडद्वारे पथकर भरण्यास प्रोत्साहन देण्यासाठी आणि फी प्लाझाद्वारे विनाथांबा प्रवासासाठी सरकारने राष्ट्रीय महामार्गावरील फी प्लाझाच्या सर्व लेन 15/16 फेब्रुवारी 2021 च्या मध्यरात्रीपासून "फी प्लाझाच्या फास्टॅग लेन" म्हणून घोषित केल्या आहेत. FASTag लेन म्हणून सर्व लेन घोषित केल्यानंतर, एकूण FASTag चा वापर अंदाजे 96%पर्यंत पोहोचला आहे.
पथकर संकलनासाठी तंत्रज्ञानात सुधारणा ही एक अखंड प्रक्रिया आहे आणि सरकार या क्षेत्रातील घडामोडींचा सक्रियपणे पाठपुरावा करत आहे.
केंद्रीय रस्ते वाहतूक आणि महामार्ग मंत्री नितीन गडकरी यांनी राज्यसभेत लेखी उत्तरात ही माहिती दिली.S.Patil/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
कृषी मंत्रालय
पंतप्रधान नरेंद्र मोदी देशभरातील शेतकऱ्यांशी थेट संवाद साधणार आणि 2022 पर्यंत शेतकऱ्यांचे उत्पन्न दुप्पट करण्याशी संबंधित विविध उपक्रमांची चर्चा करणार
नवी दिल्ली, 18 जून 2018
प्रथमच पंतप्रधान देशभरातील शेतकऱ्यांशी थेट संवाद साधणार असून, 2022 पर्यंत शेतकऱ्यांचे उत्पन्न दुप्पट करण्याशी संबंधित विविध उपक्रमांबाबत चर्चा करणार आहेत. केंद्रीय कृषी आणि शेतकरी कल्याण मंत्री राधामोहन सिंग यांनी ही माहिती दिली. पंतप्रधान नरेंद्र मोदी बुधवार 20 जून रोजी सकाळी साडे नऊ वाजता देशातील शेतकऱ्यांशी संवाद साधणार आहेत. कृषी विज्ञान केंद्राची सामान्य सेवा केंद्रे, दूरदर्शन, डीडी किसान आणि आकाशवाणीवरुन हा कार्यक्रम थेट प्रसारीत केला जाईल. नरेंद्र मोदी ॲपच्या माध्यमातून जनतेला पंतप्रधानांशी संवाद साधता येईल.
B.Gokhale/S.Kane/D.Rane
(Visitor Counter : 70
ऊर्जा मंत्रालय
एनटीपीसीची कामगिरी, कार्य संस्कृती आणि प्रगती कौतुकास्पद - उर्जामंत्री आर के सिंह
उल्लेखनीय कामगिरी आणि नेतृत्वाची 47 वर्षे पूर्ण करणाऱ्या एनटीपीसीचा वर्धापन दिन साजरा
भारताला आत्मनिर्भर बनवण्यासाठीचे योगदान आणि कौतुकास्पद वाटचालीबद्दल आर के सिंह यांनी एनटीपीसीचे केले अभिनंदन
राष्ट्रीय औष्णिक उर्जा महामंडळ-एनटीपीसीची कामगिरी, कार्य संस्कृती आणि प्रगती कौतुकास्पद असून कसोटीच्या काळातही आम्ही कोणत्याही प्रकारे उर्जा टंचाई निर्माण होऊ दिली नाही, असे केंद्रीय उर्जा आणि नूतन आणि नवीकरणीय उर्जामंत्री आर के सिंह यांनी एनटीपीसीच्या 48 व्या वर्धापनदिनानिमित्त अभिनंदन करताना सांगितले.
नवी दिल्लीत सिरीफोर्ट येथे आयोजित एनटीपीसीच्या वर्धापन दिन कार्यक्रमासाठी उपस्थित असलेल्या एनटीपीसीच्या व्यवस्थापनातील वरिष्ठ अधिकारी, कर्मचारी आणि त्यांच्या कुटुंबियांसह इतर मान्यवरांना ते संबोधित करत होते.
उर्जेशिवाय आर्थिक विकास शाश्वत राहू शकत नाही आणि उर्जेची गरज अतिशय वेगाने वाढत आहे असे सांगत, आपल्याला या वेगासोबत राहण्याची गरज आहे, यावर सिंह यांनी भर दिला. अचूकपणे महत्त्वाचे निर्णय घेण्याच्या, बुद्धिमान आणि तरुण गुणवत्तेला आकर्षित करून त्यांना चाकोरीबाहेरील विचारांसाठी आणि जोखीम घेण्यासाठी प्रोत्साहन देण्याच्या महत्त्वावर सिंह यांनी भर दिला.
देशभरातून आलेल्या एनटीपीसीच्या कर्मचाऱ्यांच्या या संमेलनाला संबोधित करताना एनटीपीसीचे अध्यक्ष गुरुदीप सिंग यांनी, एनटीपीसीच्या प्रत्येक कर्मचाऱ्याच्या योगदानाचे कौतुक केले. “1975 साली आम्ही आमच्या प्रवासाला सुरुवात केली. या 47 वर्षांमध्ये आम्ही एक यशस्वी प्रवास केला आहे. आमच्या या विकासामध्ये प्रत्यक्ष आणि अप्रत्यक्षरित्या योगदान देणाऱ्या प्रत्येकाचे मी आभार मानतो,” असे ते म्हणाले.
तंत्रज्ञानाच्या महत्त्वावर भर देताना ते म्हणाले,“ आम्ही नेहमीच विश्वासार्ह, अखंडित आणि किफायतशीर उर्जानिर्मितीचे उद्दिष्ट ठेवतो. आमच्या प्रक्रियांचे आम्ही स्वचालन केले आहे आणि डिजिटल साधनांचे, विशेषतः साथरोगाच्या काळात एकात्मिकरण केले आहे.”
उर्जा आणि अवजड उद्योग राज्यमंत्री क्रिशन पाल, उर्जा मंत्रालयाचे सचिव आलोक कुमार तसेच या मंत्रालयाचे आणि एनटीपीसीचे वरिष्ठ अधिकारी या कार्यक्रमाला उपस्थित होते.
आर के सिंह यांच्या हस्ते यावेळी विविध श्रेणींमध्ये सर्वोत्तम कामगिरीच्या स्वर्ण शक्ती पुरस्कारांचे वितरण झाले. उत्पादकता क्षेत्रातील उत्कृष्ट कामगिरीबद्दल एनटीपीसी कोरबा शाखेला तर प्रकल्प व्यवस्थापन आणि सुरक्षेसाठी एनटीपीसी बारह शाखेला गौरवण्यात आले. एनटीपीसी कहलगावला सुरक्षा पुरस्कार, एनटीपीसी कनिहाला पर्यावरण रक्षण आणि सुधारणा, एनटीपीसी पक्री बारवाडीह आणि एनटीपीसी चट्टी बरियातूला कोळसा खाणकाम, एनटीपीसी सिंबू की बुर्ज-1 ला आरई प्रकल्प कार्यान्वयन, एनटीपीसी सिपतला एचआर तर एनटीपीसी रामगुंडमला राजभाषेसाठी पुरस्कार देऊन सन्मानित करण्यात आले. अष्टपैलू कामगिरीच्या बाबतीत एनटीपीसी बारह शाखा विजेती तर एनटीपीसी कनिहा उपविजेती ठरली.
संरक्षण मंत्रालय
कोविड -19 विरुद्ध लढा देण्यासाठी दक्षिण नौदल कमांड सज्ज
नवी दिल्ली, मार्च 2020
21 दिवसांच्या देशव्यापी लॉक डाऊनच्या पार्श्वभूमीवर नौदलाच्या दक्षिण कमांडने, कोविड -19 चा मुकाबला करण्यासाठी, राज्य सरकार आणि नौदल मुख्यालयाशी विचारविमर्श करून दोन पैलू असलेले धोरण आखले आहे. कोविडचा सामना आणि त्यासाठी समाजाला सज्ज करण्यास मदत करण्यासाठी हे धोरण आहे. वैद्यकीय कर्मचाऱ्यांना मदत करण्यासाठी,कोची इथे, बिगर वैद्यकीय कर्मचाऱ्यांचा समावेश असलेली, बॅटल फिल्ड नर्सिंग सहाय्यकांची 10 पथके सज्ज ठेवण्यात आली आहेत.दक्षिण कमांडच्या इतर तळावरही अशी पथके सज्ज ठेवण्यात आली आहेत. भारतीय नौदलआपले रजेवर असलेले कर्मचारी आणि अस्थायी कर्मचाऱ्यांसाठी ’जिथे आहात तिथेच राहा,प्रवास टाळा’ या धोरणाची अंमलबजावणी करत आहे.
नौदलाच्या दक्षिण कमांडने कोची इथले आपले एक प्रशिक्षण केंद्र कोरोना सुश्रुषा केंद्र  म्हणून तयार केले आहे. जगभरात विविध ठिकाणी असलेले 200 भारतीय नागरिक विमानाने मायदेशी आणण्यात येत आहेत त्यांच्यासाठी या कोरोना केअर सेंटर मधे व्यवस्था करण्यात येत आहे. सेवेतल्या कर्मचाऱ्यांना एखाद्या दुर्घटनेचा सामना करावा लागल्यास असे कर्मचारी आणि त्यांचे कुटुंबीय अशा 200 जणांची सोय असलेले आणखी एक कोरोना केअर सेंटर तयार करण्यात आले आहे. याबाबतची मार्गदर्शक तत्वे आणि सूचनांनुसार ही केंद्रे तयार करण्यात आली असून त्यामध्ये विलगीकरणासाठी आवश्यक १४दिवसांसाठी स्वतंत्र भोजन, स्वच्छतागृह,वैद्यक विषयक टाकाऊ कचरा व्यवस्थापन, मनोरंजन सुविधा यांची सोय आहे.
सार्वजनिक भागात स्वच्छता अभियान आणि कर्मचाऱ्यांचे आणि त्यांच्या कुटुंबाचे कोरोनाबाबत प्रबोधनही करण्यात येत आहे.
U.Ujgare/N.Chitale/P.Kor
(Visitor Counter : 115
पंतप्रधान कार्यालय
महिलांच्या 50 मीटर रायफल स्पर्धेत रजतपदक विजेत्या अंजू मोदगीलचे पंतप्रधानांकडून अभिनंदन
(नवी दिल्ली, 13 एप्रिल 2018
पंतप्रधान नरेंद्र मोदी यांनी महिलांच्या 50 मीटर रायफल स्पर्धेत रजतपदक पटकावलेल्या अंजू मोदगीलचे अभिनंदन केले आहे.
पंतप्रधान म्हणाले की, ‘महिलांच्या 50 मीटर रायफल स्पर्धेत रजत पदक पटकावणाऱ्या अंजू मोदगीलचा आम्हाला अभिमान आहे.’
BG/SM/PK
नौवहन मंत्रालय
केंद्रीय मंत्री श्रीपाद नाईक यांच्या हस्ते रोजगार भरती मेळाव्या अंतर्गत गोवा विभागातील पहिल्या तुकडीला नियुक्तीपत्रे प्रदान
रोजगार भरती मेळाव्यांतर्गत 75,000 नियुक्त्यांपैकी गोवा विभागातील 266 तरूणांना नियुक्तीपत्रे मिळाली
पंतप्रधान नरेंद्र मोदी यांनी आज दूरदृष्य प्रणाली द्वारे रोजगार मेळ्याला सुरूवात केली. विविध केंद्र सरकारी विभागांमध्ये 10 लाख नव्या उमेदवारांची भरती पुढील वर्षभरात करणे हा या उपक्रमाचा उद्देश आहे. आजच्या समारंभात देशभरातील नवीन भरती झालेल्या 75,000 उमेदवारांना नियुक्तीपत्रे प्रदान करण्यात आली. केंद्रीय बंदरे, जहाजबांधणी आणि जलमार्ग तसेच पर्यटन राज्यमंत्री श्रीपाद नाईक यांनी रोजगार भरती मेळ्यांतर्गत गोवा विभागातील पहिल्या तुकडीला नियुक्तीपत्रे प्रदान केली.
गोवा राज्यात 266 उमेदवारांना विविध सरकारी पदांवर नियुक्त्य़ा देण्यात आल्या असून 141 उमेदवार पणजीतील कार्यक्रमास उपस्थित होते. तर 25 जणांना केंद्रीय राज्यमंत्र्यांकडून त्यांची नियुक्तीपत्रे देण्यात आली. 266 उमेदवारांपैकी 204 उमेदवारांची भरती ही भारत सरकारच्या टपाल खात्याने केली असून उर्वरित उमेदवारांची भरती विविध विभागांमध्ये करण्यात आली आहे.
या कार्यक्रमप्रसंगी बोलताना, केंद्रीय मंत्री श्रीपाद नाईक यांनी ज्या उमेदवारांना आज नियुक्तीपत्रे मिळाली, त्या सर्व नवीन उमेदवारांचे अभिनंदन केले. नाईक यांनी केंद्र सरकारने विविध उपक्रमांद्वारे व्यावसायिकता आणि रोजगार निर्मितीची परिसंस्था कशी विकसित केली गेली, याचे विवेचन केले. ते म्हणाले की, या उपाययोजनेमुळे देशाची अर्थव्यवस्था आणि देशावरच अनेक पटींनी सकारात्मक परिणाम होणार आहे. सरकार कालबद्ध मर्यादेत 10 लाख रोजगार देण्याचे आपले उद्दिष्ट साध्य़ करण्यात यशस्वी होईल, असे आश्वासन देतानाच, नाईक यांनी एकूण परीक्षांची कमी केलेली संख्या, कागदपत्र पडताळणीची सुटसुटीत केलेली प्रक्रिया आणि भरती करताना तंत्रज्ञानाची घेतलेली मदत यामुळे देशात सरकारी पदभरती करताना एकंदर लागलेला वेळ कसा घटला आहे, हे स्पष्ट केले.
गोवा विभागाचे पोस्टमास्तर जनरल सय्यद रशिद यांनी तिकिट संग्रहसंबंधी आणि माय स्टँप्स या दोन विषयांवरील टपाल तिकीटे उपस्थित मान्यवरांना भेट दिली. मेळाव्याला संबोधित करताना त्यांनी नवीन नियुक्त झालेल्यांचे अभिनंदन केले आणि नियुक्तीपत्रांनी त्यांचे आयुष्य देश दिवाळीत जसा उजळून निघतो, तसे उजळून जावो, अशी सदिच्छा व्यक्त केली.
गोव्याचे पर्यटन मंत्री रोहन खवंटे यांच्यासह लोकप्रतिनिधी आणि केंद्र सरकारच्या इतर विभागांमधील अधिकारी या कार्यक्रमाला उपस्थित होते.
निती आयोग
नीती आयोग आणि आशियायी विकास बँकेच्या स्वतंत्र मूल्यमापन विभागाच्या  वतीने ' ब्रिज ओव्हर ट्रबल्ड वॉटर’ या शीर्षकाखाली परिसंवादाचे आयोजन
जल सुरक्षा बळकट करण्यासाठी आणि जोखीम कमी करण्याच्या मार्गांवर चर्चा करण्यासाठी आणि आशियायी विकास बँकेच्या स्वतंत्र मूल्यमापन विभागाच्या सहकार्याने नीती आयोगाने ‘ब्रिज ओव्हर ट्रबल्ड वॉटर’ या शीर्षकाखाली परिसंवादाचे आयोजन केले होते.
या परिसंवादाच्या अध्यक्षस्थानी नीती आयोगाचे उपाध्यक्ष सुमन बेरी होते. या परिसंवादाचे सूत्रसंचालन आयईडीचे महासंचालक इमॅन्युएल जिमेनेझ यांनी केले तसेच विकास देखरेख आणि मूल्यमापन कार्यालयाचे  महासंचालक संजय कुमार यांनी समारोपाचे भाषण केले. जल क्षेत्रातील आशियायी विकास बँकेच्या च्या सहभागावर आयईडीच्या अलीकडेच प्रकाशित झालेल्या मुल्यांकन अहवालातल्या प्रमुख बाबींवर या परिसंवादात चर्चा झाली.
भूविज्ञान मंत्रालय
खोल सागरी मोहीमा 
नवी दिल्ली, 9 फेब्रुवारी 2022
खोल सागरातील मोहीमांद्वारे  कॉर्पोरेट उद्योग सागरी संसाधनांचे अधिक शोषण करणार नाहीत आणि देशातील मच्छिमारांच्या जीवनमानावर आणि उपजीविकेवर त्यांचा कोणताही परिणाम होणार नाही. डीप ओशन मिशनचे उद्दिष्ट खोल समुद्रातील संसाधने शोधणे आणि त्यांचा शाश्वत उपयोग करण्यासाठी तंत्रज्ञान विकसित करणे आहे हे आहे. भविष्यासाठी नवनवीन संसाधने शोधून काढणे आणि त्यांचा उपयोग करण्यासाठी तंत्रज्ञान विकसित करणे, जेणेकरून उपजीविकेसाठी अधिकाधिक संधी निर्माण होऊ शकतील, हा या उपक्रमाचा होणारा परिणाम आहे.
डीप ओशन मिशन जल अर्थव्यवस्थेशी  संबंधित आहे. डीप ओशन मिशनच्या उपक्रमांमुळे जलअर्थव्यवस्थेतील घटक उदाहरणार्थ मत्स्यपालन, पर्यटन आणि सागरी वाहतूक, नवीकरणीय ऊर्जा, मत्स्यपालन, समुद्रातील उत्खनन मोहिमा आणि सागरी जैवतंत्रज्ञान या घटकांना त्याची मदत होईल.
ही माहिती आज लोकसभेत एका लेखी उत्तरात पृथ्वी विज्ञान, विज्ञान आणि तंत्रज्ञान मंत्रालयाचे राज्यमंत्री  डॉ. जितेंद्र सिंह यांनी दिली.S.Thakur/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 149
नवी दिल्ली, 13 फेब्रुवारी 2019
पंतप्रधान नरेंद्र मोदी यांनी आज 16 व्या लोकसभेच्या शेवटच्या बैठकीला संबोधित केले.
सदनाच्या कार्यवाही संदर्भात लोकसभा अध्यक्ष सुमित्रा महाजन यांच्या तटस्थ भूमिकेचे त्यांनी कौतुक केले. पंतप्रधानांनी 16 व्या लोकसभेच्या कार्यकाळातील संसदीय व्यवहार मंत्र्यांच्या भूमिकेचेही कौतुक केले. माजी संसदीय व्यवहार मंत्री दिवंगत अनंत कुमार यांच्या योगदानाचाही त्यांनी उल्लेख केला.
जवळजवळ 3 दशकांनंतर देशात पूर्ण बहुमत असलेले सरकार आल्याचे ते म्हणाले. लोकसभेच्या कामकाजाबद्दल बोलतांना 17 सत्रांपैकी 8 सत्रात 100 टक्के कार्य झाल्याचे सांगून पंतप्रधान म्हणाले की, एकंदरीत कामकाज 85 टक्के झाले आहे.
या लोकसभेच्या कार्यकाळात सत्ताधारी पक्षातील तसेच विरोधी पक्षातील प्रत्येक सदस्यांनी जनतेच्या कार्यासाठी योगदान दिल्याबद्दल पंतप्रधानांनी कौतुक केले.
सर्वाधिक महिला खासदार असल्यामुळे ही लोकसभा स्मरणात राहील, असे सांगतानाच यापैकी 44 खासदार पहिल्यांदाच खासदार झाल्या होत्या, असे पंतप्रधान म्हणाले. महिला खासदारांच्या सहभागाचे कौतुक करताना पंतप्रधान म्हणाले की, पहिल्यांदाच मंत्रिमंडळात सर्वाधिक महिला मंत्री असून मंत्रिमंडळ सुरक्षा समितीत दोन महिला मंत्री सदस्य आहेत.
‘देशाचा आत्मविश्वास सर्वाधिक उंचीवर असून ही सकारात्मक गोष्ट आहे, कारण अशा आत्मविश्वासामुळेच विकासाला चालना मिळते’ असे पंतप्रधान म्हणाले.
भारत जगातील सहावी मोठी अर्थव्यवस्था असून, पाच ट्रिलियन डॉलर्सची अर्थव्यवस्था होण्याच्या मार्गावर आहे, असे पंतप्रधानांनी सांगितले.
ऊर्जा, डिजिटल तंत्रज्ञान, अंतरिक्ष, उत्पादन आदी क्षेत्रातील भारताच्या सफलतेचा उल्लेख करून पंतप्रधान म्हणाले की, जग सध्या जागतिक हवामान बदलाबद्दल बोलत आहे आणि याचे शमन करण्यासाठी भारताने आंतरराष्ट्रीय सौर आघाडी स्थापन करण्यासाठी प्रयत्न केला आहे.
पूर्ण बहुमत असलेल्या सरकारची ओळख पटल्याने संपूर्ण जग आपल्याला गांभीर्याने घेत आहे आणि याचे श्रेय 2014 मध्ये नागरिकांनी दिलेल्या जनादेशाला आहे, असे पंतप्रधानांनी सांगितले.
भारताच्या परराष्ट्र धोरणाबद्दल बोलतांना पंतप्रधान म्हणाले की, नेपाळमधील भूकंप, मालदीवमधील पाण्याची समस्या किंवा येमेनमधून नागरिकांची सुटका असो या सर्वांमधील मदत कार्यात भारताने मानवतावादी भूमिका बजावली आहे. योगाला आज जागतिक स्तरावर मान्यता मिळाली असून अनेक देश आता बाबासाहेब आंबेडकर आणि गांधी जयंती साजरी करत आहेत, असे पंतप्रधानांनी सांगितले.
लोकसभेत झालेल्या कार्याचा लेखाजोखा मांडताना 219 विधेयके मांडण्यात आली, यापैकी 203 विधेयके संमत झाल्याचे पंतप्रधानांनी सांगितले.
काळा पैसा आणि भ्रष्टाचाराविरोधातील सरकारच्या भूमिकेचा पुनरूच्चार करतांना पंतप्रधान म्हणाले की, या लोकसभेने नादारी आणि दिवाळखोरी, तसेच फरार आर्थिक गुन्हेगार कायदा यासारखे कडक कायदे संमत केले.
याच लोकसभेने वस्तू सेवा कर कायदा संमत केला असून, या प्रक्रियेत सहकार्याची भावना दिसून आली, असे पंतप्रधान म्हणाले.
आधार, आर्थिकदृष्ट्या दुर्बलांसाठी 10 टक्के आरक्षण, प्रसुतीसाठी फायदे यांसारख्या सरकारच्या पुढाकाराचाही पंतप्रधानांनी उल्लेख केला. 16 व्या लोकसभेत कालबाह्य झालेले 1400 हून अधिक कायदे रद्द करण्यात आल्याचेही ते म्हणाले.
16 व्या लोकसभेच्या कार्यकाळात सदनाच्या कार्यवाहीतील योगदान आणि पाठिंब्याबद्दल प्रत्येक सदस्यांचे आभार मानत पंतप्रधानांनी आपले भाषण संपवले.
B.Gokhale/J.Patankar/P.Kor
उपराष्ट्रपती कार्यालय
केंद्र व राज्यांनी सार्वजनिक आरोग्य सुविधा उपलब्ध करून देण्यावर लक्ष केंद्रीत करायला हवे- उपराष्ट्रपती
चिकित्सा संस्थांनी जवळपासच्या महाविद्यालयांमध्ये जाऊन आजार प्रतिबंध व आरोग्यदायी जीवनशैली अंगीकारण्याबाबत जागरुकता निर्माण केली पाहिजे
केआयएम एस रुग्णालयामध्ये आयोजित नि:शुल्क आरोग्य शिबिराचे केले उद्घाटन
(नवी दिल्ली, 22 सप्टेंबर 2019
केंद्र व राज्यांनी गुणवत्तापूर्ण सार्वजनिक आरोग्य सुविधा उपलब्ध करून देण्यावर लक्ष केंद्रित केले पाहिजे, असे प्रतिपादन उपराष्ट्रपती एम. वैंकय्या नायडू यांनी आज हैद्राबाद येथे केले.
स्वर्ण भारत ट्रस्टच्या केआयएमएस रुग्णालयातर्फे आयोजित एका नि:शुल्क चिकित्सा शिबिराचे उद्घाटन केल्यानंतर ते बोलत होते. चिकित्सा महाविद्यालय तसेच संस्थांनी जवळपासच्या महाविद्यालयांमध्ये जाऊन आजारांना दूर ठेवणे तसेच आरोग्यदायी जीवनशैली अंगीकारण्याबाबत जागरुकता अभियान राबवावे.
लोक आपल्या आरोग्याकडे व मुलभूत सावधगिरीकडे दूर्लक्ष करतात; कित्येकवेळा आजारांवरील उपचारांसाठी लोक खूप खर्च करतात; हे पाहता त्यापेक्षा आजार होणारच नाहीत याकडे लक्ष द्यायला हवे. यासाठी जागरूकता महत्वाची आहे.
निष्क्रिय जीवनशैली व अनारोग्यकारक आहार सारख्या सवयी आजार आणि रोग वाढविण्यात अग्रेसर आहेत. कोणत्याही वयोगटातील व्यक्तीसाठी नियमित शारीरीक हालचाली रोजच्या जीवनाचा अविभाज्य भाग असला पाहिजे, असे प्रतिपादन त्यांनी यावेळी केले.
याप्रसंगी तेलंगणा राज्याचे राज्यपाल डॉ. तमिलिसाई सुन्दरराजन, आंध्रप्रदेशचे माजी मंत्री डॉ. कमिनेनी श्रीनिवास व अन्य मान्यवर उपस्थित होते.
S.Pophale/P.Kor
कृषी मंत्रालय
सर्वोच्च न्यायालयाने कृषी कायद्यांवर विचार-विनिमय करण्यासाठी नेमलेल्या समितीची पहिली बैठक नवी दिल्लीत पार पडली
नवी दिल्ली, 19 जानेवारी 2021
अलिकडेच अधिसूचित तीन कृषी कायद्यांबाबत संबंधित हितधारकांशी विचार-विनिमय करण्यासाठी सर्वोच्च न्यायालयाने दि.12.01.2021 च्या आदेशाद्वारे नियुक्त केलेल्या समितीची पहिली बैठक 19.01.2021 रोजी पार पडली. कृषी खर्च व किंमती आयोगाचे माजी अध्यक्ष डॉ. अशोक गुलाटी, शेतकरी संघटनेचे अध्यक्ष अनिल घनवट आणि आंतरराष्ट्रीय अन्न धोरण संशोधन संस्था , दक्षिण आशिया चे माजी संचालक डॉ. प्रमोद जोशी यांनी या बैठकीत भाग घेतला आणि समितीच्या शिफारशी तयार करण्यासाठी आगामी दोन महिन्यात ,शेतकरी, शेतकरी संघटना आणि इतर हितधारकांशी चर्चा करण्यासाठी समितीच्या कामकाजाबाबतच्या रुपरेषेवर चर्चा केली.
माध्यमांना संबोधित करताना अनिल घनवट म्हणाले की, सर्वोच्च न्यायालयाच्या निर्देशानुसार ही समिती , जे शेती कायद्याच्या बाजूने आणि विरोधात आहेत
अशा सर्व शेतकरी आणि शेतकर्यांच्या संस्थांशी चर्चा करेल. .ही समिती राज्य सरकारे, राज्य विपणन मंडळ आणि शेतकरी उत्पादक संघटना आणि सहकारी संस्था सारख्या संबंधित इतर घटकांशी चर्चा करणार आहे. ही समिती लवकरच शेतकरी संघटना व संस्थांना कृषी कायद्यांविषयी त्यांच्या मतांबद्दल चर्चा करण्यासाठी आमंत्रण पाठवेल. प्रत्येक शेतकरी ही पोर्टलवर आपली वैयक्तिक सूचना सादर करू शकतो.
समिती या विषयांशी संबंधित सर्वांचे मत जाणून घेण्यास उत्सुक आहेत तसेच ते अशा शिफारशी सुचवतील ज्या भारतातील शेतकऱ्यांच्या हिताच्या असतील.
Jaydevi P.S/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 142
वाणिज्य आणि उदयोग मंत्रालय
मुंबई सीमाशुल्क विभागाने 15 कोटी रुपयांच्या तस्करीच्या वस्तू जप्त केल्या
मुंबईच्या सीमाशुल्क विभाग-III, ने टपालमार्गे तस्करी केलेल्या आय-फोन, ड्रोन, ऍपल घड्याळे आणि सिगारेटचा लक्षणीय वाणिज्यिक साठा जप्त केला आहे. मिळालेल्या माहितीच्या आधारे कारवाई करताना, बॅलर्ड इस्टेट मुंबईच्या  आयुक्तालयाच्या शोध आणि गुप्तवार्ता विभागाने खालील ठिकाणी एकत्रितपणे तस्करीविरोधी कारवाई केली.
1) एमआयडीसी पोस्ट ऑफिस, चकाला, अंधेरी, फॉरेन पोस्ट ऑफिस
2) विदेश डाक भवन, बॅलार्ड इस्टेट मुंबई
3) एअर पार्सल सॉर्टींग ऑफिस, विलेपार्ले , मुंबई.
कार्यालयाने चकाला एमआयडीसी पोस्ट ऑफिस, चकाला, अंधेरी येथून 12 , विदेश डाक कार्यालय , बल्लार्ड इस्टेट मुंबई येथून 26 आणि मुंबईतील एअर पार्सल सॉर्टिंग ऑफिस, विलेपार्ले , इथून 5 कन्साईनमेंट ताब्यात घेतल्या. एकूण 1470 आय.फोन, 322 ऍपल घड्याळे, 64 ड्रोन्स, 41 एअर पॉड्स , 1 391 सिगारेट स्लीव्ह आणि 36 ऑटो पार्ट्स यांचा समावेश आहे , ज्यांचे अंदाजे स्थानिक बाजार मूल्य 15 कोटी रुपये आहे.
या वस्तूवर लागू होणारे सीमाशुल्क आणि आयजीएसटी कर टाळण्यासाठी वस्तूंची माहिती मूल्य आणि प्रमाण याबाबत चुकीची माहिती देऊन टपालाद्वारे या वस्तू तस्करीमुक्त करण्याचा प्रयत्न केला गेला. तपासा दरम्यान, वरील कन्साईन्मेंटची नावे व पत्ते बनावट / डमी असल्याचे आढळले.
अधिक तपास सुरू आहे.
स्रोत: सीमाशुल्क विभाग--III, मुंबई
Jaydevi PS/S.Kane/P.Kor
(Visitor Counter : 160
पंतप्रधान कार्यालय
श्री श्री हरिचंद ठाकूर यांना त्यांच्या जयंतीनिमित्त पंतप्रधानांनी वाहिली श्रद्धांजली
पंतप्रधान नरेंद्र मोदी यांनी श्री श्री हरिचंद ठाकूर यांना त्यांच्या जयंतीनिमित्त श्रद्धांजली वाहिली.
आपल्या ट्वीटमध्ये पंतप्रधान म्हणाले,
“श्री श्री हरिचंद ठाकुरजी यांना जयंतीनिमित्त मी अभिवादन करतो. सामाजिक विषमता दूर करण्यात आणि सलोखा वाढविण्यात त्यांनी अभूतपूर्व योगदान दिले आहे. त्यांनी सामाजिक न्यायावर भर दिला आणि समाजात शिक्षणाचा प्रसार करण्यावर काम केले. आम्ही त्यांनी घालून दिलेल्या आदर्शांवर काम करत राहू.”